Tankvognproducenten HMK Bilcon i Gistrup er igen tilbage på markedet efter at have været gået konkurs.

Tankvognproducenten HMK Bilcon er igen oppe at køre. Sammen med to lokale investorer har HMK Bilcons tekniske chef og administrerende direktør opkøbt virksomhedens aktiver kontant og startet HMK Bilcon 2017 A/S, som nu fortsætter med ny ejerkreds. - Vi har købt alle aktiver samt rettigheder kontant og desuden købt samtlige 17 igangværende projekter, så produktionen kunne gå direkte i gang, siger Peter Jensby, der er administrerende direktør. Den nye opstart er også godt nyt for de tidligere ansatte – 40 af de oprindeligt 80 medarbejdere er allrede genansat. Bemandingen vil løbende blive opjusteret i takt med nye ordrer, og Peter Jensby forudser, at medarbejderstaben vil ende på omkring 60-70 ansatte, når det hele har stabiliseret sig. Det er de to lokale investorer Peter Jessen, som ejer System Cleaners i Aalborg samt Brüel Systems i Hjørring, og Jon Jensen, ejer af Danish Crane Building i Nibe, der har aktiemajoriteten i det nye selskab.